**OBRAZLOŽENJE**

U svrhu što bolje pripreme Ministarstva zdravlja, kao nadležnog tijela za provedbu Direktive 2002/49/EZ, kao i svih obveznika izrade i donošenja strateških karata buke i akcijskih planova, izvršeno je savjetovanje s predstavnicima Europske komisije temeljem kojeg je utvrđeno da je potrebno izmijeniti odnosno pojasniti pojedine odredbe iz navedenoga Zakona kako bi se obveze za treći krug izrade strateških karata buke i akcijskih planova za razdoblje od 2017. do 2019. godine mogle pravovremeno i u cijelosti ispuniti.

Zakonskim se prijedlogom dopunjuju odredbe u vezi s izradom akcijskih planova, na način da se obveznici njihove izrade obvezuju da izrađene akcijske planove i službeno donesu odnosno usvoje sukladno važećim postupcima za svakog od obveznika.

Nadalje, zakonskim se prijedlogom ranije propisana iznimka od neprimjene zakona koja se odnosila na buku zrakoplova, briše u svrhu jasnoće obveza koje proizlaze iz Direktive 2002/49/EZ u odnosu na zračne luke u državama članicama Europske unije.

Zakonskim se prijedlogom mijenja i dio važeće definicije „karta buke“ kako bi se jasnije odredio sadržaj karte buke i podaci koji moraju biti sastavni dio svake karte buke.

Predloženi Zakon uvažava posebnost članstva Republike Hrvatske u Europskoj uniji te omogućava fleksibilnu prilagodbu domaćeg zakonodavstva zakonodavstvu Europske unije.